7 siektes wat jy van jou troeteldier kan kry - Jou Gesin | Solidariteit WêreldJou Gesin | Solidariteit Wêreld | Page 3
Tuis › Artikels › 7 siektes wat jy van jou troeteldier kan kry
7 siektes wat jy van jou troeteldier kan kry
Net soos die res van ons is jou harige vriend ook vatbaar vir kieme, bakterieë en siektes. En net soos jy 'n verkoue by ander mense kan aansteek, kan jou troeteldiere soms ook siektes aan jou oordra.
Die goeie nuus is dat die meeste soönotiese siektes (siektes wat van diere na mense oorgedra kan word) redelik skaars is. En dié wat jy kan kry, is behandelbaar en kan met eenvoudige maatreëls voorkom word.
'n Goeie begin is om te weet watter siektes waarskynlik oorgedra kan word. Maak seker dat jy vertroud is met die volgende toestande.
Wat dit is: Katte en honde kan deur verskeie soorte wurms besmet word. Dié waarvoor mense vatbaar is, is rondewurms, lintwurms en haakwurms.
Dié parasiete veroorsaak diarree en wanvoeding en laat hul dieregashere swak voel. By mense sluit die simptome hoes, buikpyn, veluitslag en verlies aan eetlus in.
Hoe dit versprei: Wurms kan aan mense oorgedra word as die vel in kontak kom met wurmeiers of as hulle onbewustelik larwes insluk tydens kontak met 'n besmette dier.
Wat dit is: Sarcoptes scabiei-myte is die boosdoeners wat vir hierdie aansteeklike veltoestand verantwoordelik is. Die kreature kruip onder die vel in en veroorsaak 'n gejeuk, skurfte en haarverlies by honde. By mense veroorsaak dit 'n rooi veluitslag wat erg jeuk. Dit kom wel by katte voor, maar baie selde.
Hoe dit versprei: Skabies kom enige tyd van die jaar by honde van alle rasse voor. As jy in aanraking kom met 'n troeteldier wat die siekte het, kan dit aan jou oorgedra word.
Wat dit is: Hondsdolheid word deur die Mononegavirales-virus veroorsaak. Dit val honde en mense se senuweestelsel aan en veroorsaak inflammasie van die brein en rugmurg. As 'n onbekende hond wat vreemd optree 'n mens byt en die mens vertoon kliniese simptome maar word nie dadelik behandel nie, sal die mens beslis sterf. Kliniese simptome sluit angs, hallusinasies, slapeloosheid en hidrofobie (vrees vir water) in.
Hoe dit versprei: Mense kan hondsdolheid van 'n besmette dier kry wat hulle byt of skraap. Hoewel katte en wilde diere soos vlermuise hondsdolheid kan kry, word 99% van alle menslike infeksies deur huishonde veroorsaak.
Wat dit is: Katkrapsiekte word deur die Bartonella henselae-bakterie veroorsaak. Die Sentrum vir siektebeheer in die VSA skat 40% van alle katte is op een of ander stadium draers van die bakteri, maar die meeste toon geen simptome nie. Komplikasies van die siekte by mense tas die brein, oë en interne organe aan. Hoewel dit min voorkom, kan dit dodelik wees.
Hoe dit versprei: Katkrapsiekte kan na mense versprei as 'n besmette kat 'n oop wond lek of die vel skeur wanneer hy byt of krap.
Wat dit is: Toksoplasmose is die gevolg van besmetting deur die Toxoplasma gondii-parasiet. Behalwe vir klein katjies is die meeste katte immuun vir die siekte en sal nie simptome ontwikkel as hulle met die parasiet besmet word nie.
Mense wat die kwesbaarste is vir toksoplasmose, is diegene met 'n swak immuunstelsel en swanger vroue wie se fetusse ontwikkelingsprobleme kan opdoen indien hulle besmet word.
Hoe dit versprei: Mense kan per ongeluk die parasiet inneem as hulle met 'n besmette kat se ontlasting in aanraking kom. Dit gebeur dikwels wanneer 'n mens 'n sandbak skoonmaak of aan enigiets raak wat met katte se ontlasting in kontak was.
Wat dit is: Giardiase word deur die giardia-parasiet veroorsaak wat die ingewande van mense, honde, katte en ander soogdiere aantas. Besmetting lei tot buikpyn, naarheid, diarree, en in sommige gevalle tot dermprobleme nadat die infeksie opgeklaar het.
Hoe dit versprei: Die giardia-parasiet kan van diere na mense versprei as die uitskeidings van 'n besmette dier hanteer word.
Wat dit is: Ten spyte van wat die naam impliseer, is ringwurm 'n veltoestand wat deur verskeie swamme, genaamd dermatofiete, veroorsaak word. By diere veroorsaak dit ronde omlope en haarverlies. Mense kry ronde, rooi kolle op die vel en droë, bros hare wat geneig is om te breek.
Hoe dit versprei: Mense kan ringwurm deur direkte kontak met 'n besmette troeteldier of ander besmette voorwerp opdoen.
Hoe kan jy jou beskerm?
Die beste manier om jou risiko om bogenoemde siektes op te doen te verminder, is deur jou troeteldier se gesondheid te beskerm. Dr. Karin Wilson van Teva Veeartsenykliniek in Somerset-Wes stel die volgende maatreëls voor:
Ontwurm jou troeteldier gereeld (elke 4-6 maande) met 'n geregistreerde breëspektrumontwurmingsmiddel.
Hou jou troeteldier se jaarlikse inentings op datum.
Gebruik produkte om bosluise en vlooie op jou troeteldiere te beheer.
Neem jou troeteldier veearts toe as hy of sy tekens oormatig jeuk, diarree kry of kolle haarverlies toon.
Volg die volgende wenke om jouself teen potensiële besmetting te beskerm:
Was jou hande nadat jy 'n troeteldier of sy ontlasting hanteer het.
Moenie jou troeteldier soen of baie vashou as hy diarree het nie.
Kweek die gewoonte aan om handskoene te gebruik wanneer jy met katsand werk (dit is veral vir swanger vroue baie belangrik).